АҞӘА, жьҭаара 6– Sputnik. Ахәаша, жьҭаара 6 рзы еилкаахеит аҭынчраз Нобель ипремиа заҭәашьахаз. Апремиа анашьоуп аиадертә бџьар ақәгараз Жәларбжьаратәи аилахәыра (ICAN). Абри атәы аанацҳаит Sputnik Беларусь.
Нобель ипремиа аҭараз акомиссиаҿ ишырҳәаз ала ииасыз ашықәс азы ICAN акыр аҽазышәарақәа аанарԥшит аиадертә бџьар ахархәара иаҿагыланы ақәԥараҿ. Акыр тәыла аиадертә ԥышәарақәа ааныркылеит аилахәыра иҟанаҵаз аныррала.
Аилахәыра ахаҭарнак иқәгылараҿы иазгәеиҭеит атәылақәа зегьы аиадертә бџьар ахамырхәара амҩа иқәларц. Убри аан иазгәаҭан иахьатәи аамҭазы Аҩадатәи Кореиа ишьақәгыланы иҟоу аҭагылазаашьа, имҩаԥнаго аиадертә ԥышәарақәа аанкылазарц ааԥхьара ҟаҵан.
Аҭынчреиҿкаараз Нобель ипремиа ранаршьоит аполитикцәа, ауаажәларратә усзуҩцәа, аиҿкаарақәа, иҟалоит жәларбжьаратәи аидгылақәа иранаршьаргьы.
Нобель ипремиа ашаразы акомиссиа алауреат далнакаауан аноминантцәа 300-ҩык инареиҳаны рыгәҭантә.
Аекспертцәа ишырҳәоз ала сынтәатәи апремиа роур алшон: ЕАШ (США) уаанӡатәи аҳәынҭмаӡаныҟәгаҩ Џьон Керри, Иран Адәныҟатәи аусқәа рминистр Мохаммед Џьавад Зариф, адәныҟатәи аусқәа рганахь ала Еврохеилак ахаҭарнак Федерике Могерини, Германиа аканцлер Ангела Меркель, Римтәи Папа, жәларбжьаратә еиҿкаарақәак, иара убасгьы 2016 шықәса рзы атеррористцәа иршьыз Андреи Карлов.